ออฟฟิศเมทได้ฤกษ์เข้าตลาดหุ้นสิ้นเดือนหลังเลื่อนจาก พ.ค.
เตรียมเสนอขายหุ้นจำนวน 20 ล้านหุ้น ช่วงราคาเสนอขาย 4.80-5.20 บาท ประมาณ 14-16 ก.ค.และเข้าระดมทุนในตลาดหลักทรัพย์เอ็มเอไอสิ้นเดือนนี้
7 ก.ค. 2553

เตรียมเสนอขายหุ้นจำนวน 20 ล้านหุ้น ช่วงราคาเสนอขาย 4.80-5.20 บาท ประมาณ 14-16 ก.ค.และเข้าระดมทุนในตลาดหลักทรัพย์เอ็มเอไอสิ้นเดือนนี้
น.ส.สุวภา เจริญยิ่ง กรรมการผู้จัดการ บริษัทหลักทรัพย์ (บล.) ธนชาต เปิดเผยในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นที่เสนอขายให้กับประชาชนครั้งแรก (ไอพีโอ) ของบริษัท ออฟฟิศเมท (OFM) ผู้จัดจำหน่ายเครื่องเขียนและอุปกรณ์สำนักงานผ่านระบบแค็ตตาล็อกและระบบ E-Commerce ว่า คาดว่าจะสามารถนำหุ้นไอพีโอจำนวน 20 ล้านหุ้นเข้าจดทะเบียนในตลาดหลักทรัพย์เอ็มเอไอในสิ้นเดือน ก.ค. นี้ หลังจำเป็นต้องเลื่อนการเข้าตลาดหุ้นไปจากเดิมที่กำหนดไว้ในเดือน พ.ค. ที่ผ่านมา แต่ช่วงนั้นบรรยากาศการเมืองไม่อำนวยและอารมณ์นักลงทุนคงไม่อยากลงทุนจึงจำเป็นจ้องเลื่อนออกไป
“ขณะนี้อยู่ระหว่างการรอการอนุมัติครั้งสุดท้ายของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยคาดว่าจะมีการเซ็นสัญญาผู้ร่วมจำหน่ายกับ บล.เอเซียพลัส บล.นครหลวงไทย วันที่ 13 ก.ค. และเสนอขายหลักทรัพย์ได้ประมาณวันที่ 14-16 ก.ค. และเข้าจดทะเบียนในตลาดหลักทรัพย์เอ็มเอไอในสิ้นเดือนก.ค.นี้”
โดยช่วงราคาที่เสนอขาย 4.80-5.20 บาท ที่ราคาปิดกำไรต่อหุ้น (พี/อี) 10-11 เท่า ซึ่งเป็นราคาส่วนลด 10-20 % จาก พี/อี ตลาดหลักทรัพย์เอ็มเอไอที่ 18.9 เท่า 
นายวรวุฒิ อุ่นใจ กรรมการผู้จัดการ  กล่าวว่า ช่วงเวลา 2 เดือนที่เกิดเหตุการณ์ความวุ่นวายทางการเมืองทำให้รายได้หายไป 20-30 ล้านบาท และกำไรสุทธิหายไป 4-5 ล้านบาท ซึ่งมีผลทำให้รายได้และกำไรสุทธิลดลงไตรมาส 1 บ้าง แต่คาดว่าทั้งปีรายได้จะเติบโตขึ้นมากกว่า 20 % จากปีก่อนมีรายได้914 ล้านบาท และกำไรสุทธิ 26.6 ล้านบาท เนื่องจากกำลังซื้อเริ่มกลับมาและบริษัทมีจำนวนลูกค้าที่เพิ่มขึ้น ซึ่งในช่วงเหตุการณ์วุ่นวายกลับทำให้มีลูกค้าหน้าใหม่โดยเฉพาะลูกค้าองค์กรเพิ่มขึ้นถึง 15-20 %